Heisan!  Jez isch doch au wider es Zittli vergange, es herrscht nach däm geniale Summerwätter wider halb Winter und es läuft immer öpis.  Die Wuche isch am Zischtig 'Dugnad' in dr Frida ihrem Barnehage xi. I ha dänkt i verzell öich vo däm, das isch nämli öpis typischs norwägischs. Eimol im Joor gits in dr Schuel, im Chindergarte, imene Block, imne Quartier etc. e Daag wo alli wo derzue ghöre zämmä schaffä. Weme nid dra  teilnimmt mues me es rächts Sümmli zahle. Das isch zum Gmeinschaft z'fördere etc... I bi denn im Chindergarte go hälfä und ha d'Ufgob gha Laub z'rächä. Öpe 2,5 Stund bini dra xi, ha 4 riisigi schwarzi Abfallseck gfüllt und nocher hets no gliich usxeh wie vorher. Kenneder dr Usdruck Sisyphus-Arbet? ..ebä:).  Also geschter isch 17.Mai xi -Nationalfiirtig. Bim schönschte Wätter. Brrr.. iischalt und rägnerisch, es isch mer vorcho wie Fasnacht. D'Stephie het Bsuech vo Ungle (Gerd), Brueder (Andi) und Cousine  (Cindy) gha und mit ihne hani dr Daag verbrocht. Zerscht simer bitz in dr Stadt ummegloffe, hei e Blick ufd Königsfamilie erhascht -die arme hei die ganz Zitt ufem Schlossbalkon müese stoh und dumm winke. Es het e Chinderumzug geh ..mega vill Schuelklasse wo mit Norwägäfahne durd Stadt läufe, lieder singe und "Hurra for 17.Mai" schreie:). Denn hets au vill Musige wo spiile, alles mögliche. Und denn Zmidaag isch dr Russetog xi, dr Umzug vo de Russer, ebe de Maturande vo dene woni schomol verzellt ha. Jo mir  si denn aber imne Kaffi ghockt, zämmä no mitem Christian vo Dütschland (Kolleg vo dr Steph und mir) und ere Dütsche (Mirjam) wo ellei unterwäx xi isch wo mer troffe hei. Döt heimer ufe 17.Mai aagstosse und uf öisi eigeni Art gfiirt. Spöter simer zu dr Stephie hei uf Frogner, hei bitz gflext, bivor mr zobe in Usgang uf Lillestrøm ind Martinsbar si. Döt heimer mol wider Gäld usgeh... mann i fröi mi sooo ufe billige Usgang dehei!!! Aber es isch toll xi..! Mi Iidruck vo dene 6 Öschtriicher woni bis jez kenn  ...die möge öpis trinkä:).  Hmm jo hüt hani dehei gschlofe und nocher simer go Pizza ässä in dr Stadt. I has meeeeega guet mit dr Frida, bi so verliebt in das Meitli!! D'Rikke isch die Wuche in Bergen xi. Jez isch si grad heichoo. Eigentli hätt si sette heifliege (ellei, usser eme Steward wo d'Familie halt kennt..). Si het sich riisig druf gfröit. Aber do dr Flughafe Bergen streikt het se d'Tante jez mitem Auti heibrocht.. voll doof. Aber ebä..